钦定古今图书集成/理学汇编/学行典/第063卷 > 《赠郭善甫归省序》明·王守仁
## 钦定古今图书集成/理学汇编/学行典/第063卷 > 《赠郭善甫归省序》明·王守仁

《郭子》自黄来学，逾年而告归，曰：“庆闻夫子立志之说，
亦既知所从事矣。今兹将远去，敢请一言，以为夙夜。
勖。”阳明子曰：“君子之于学也，犹农夫之于田也，既善其嘉种矣，又深耕易耨，去其蝥莠，时其灌溉，早作而
夜思皇皇，惟嘉种之是忧也，而后可望于有秋。夫志
犹种也，学问思辨而笃行之，是耕耨灌溉以求于有
秋也。志之弗端，是荑稗也；志端矣而功之弗继，是五
糓之弗熟，弗如荑稗也。吾尝见子之求嘉种矣，然犹
惧其或荑稗也；见子之勤耕耨矣，然犹惧其荑稗之
弗如也。夫农，春种而秋成，时也。由志学而至于立，自
春而徂夏也；由立而至于不惑，去夏而秋矣。已过其
时，犹种之未定，不亦大可惧乎！”过时之学，非人一己
百，未之敢望，而犹或作辍焉，不亦大可哀乎！从吾游
者众矣，虽开说之多，未有出于立志者，故吾于子之
行，卒不能舍是而别有所说，子亦可以无疑于用力
之方矣。